Arriba la III Cursa de les Empreses de la Safor-ESIC
02 novembre 2022

## Arriba la III Cursa de les Empreses de la Safor-ESIC02 novembre 2022Última actualització: 09 novembre 2022

![](../gestion/img/1e1dc88b83230615e5bc8fea32f26ebd46c97bdcd94cf6d272b4fdc1f0ee8730.jpg)  
  

Aquest diumenge 6 de novembre, a les 9:30 h es donarà el tret d'eixida en la plaça del Jardinet per a iniciar la III Cursa de les Empreses de la Safor-ESIC. En aquesta tercera edició, Fira Mercat Gandia torna a col·laborar amb l'entrega de dorsals i la participació d'empreses patrocinadores en l'espai del Mercat Municipal del Prado. Tal com han destacat la regidora de Polítiques Econòmiques i Comerç, **Vicenta Ferrer**; la regidora d'Esports**, Lydia Morant,** i el president del Club Atletisme Safor Teika; **Vicent Boscà,** el foment de l'esport en l'àmbit empresarial protagonitzarà aquest cap de setmana a Gandia.

La Cursa de les Empreses va iniciar el seu recorregut a Gandia en 2019 amb l'objectiu de fomentar l'esport i la germanor entre les empreses de l'àmbit públic i privat. L'any següent es va haver d'aturar per la pandèmia i en 2021 el temps meteorològic quasi impedeix el seu desenvolupament. «2022 serà un colp de qualitat molt gran. Calculem que de moment estem un 30% per damunt de l'edició passada», ha detallat Boscà. Així doncs, tant empreses públiques o privades i el teixit associatiu de la ciutat participaran en aquesta edició que tanca aquesta nit les inscripcions.

La cursa es focalitza en el barri de Corea. «És una manera de promulgar la cohesió entre els diferents barris. Es trau del Centre Històric i el Raval, on normalment es fan quasi totes les activitats esportives d'aquest tipus; i la portem al barri de Corea, on tradicionalment hi ha molta pràctica esportiva, ja que ací s'ubica el Poliesportiu», ha apuntat la regidora d'Esports. Així doncs, des de la plaça del Jardinet, es repeteix el recorregut de 6,6 km de la segona edició. Tal com ha afegit, l'Ajuntament de Gandia és una de les empreses que participarà com a empresa pública a través de 40 dels seus treballadors i treballadores.

Des del punt d'eixida, es continuarà per alguns carrers del barri de Corea; després es dirigirà cap al carrer Magistrat Català i arribarà fins al Centre Històric cap a la zona del Raval. «La tornada partirà del passeig Germanies i passarà per la Sala Foment per fer menció a FAES. Finalment, acabarà de nou en Corea on es repartiran els premis», ha explicat el president del club Safor Teika. A més, s'entregaran una varietat de premis, tant per al club o empresa més nombrosa; per a la samarreta més original; primer, segon i tercer classificats en categoria individual, parelles o grups; i en masculí, femení i mixt.

El repartiment de dorsals es realitzarà a Fira Mercat Gandia en l'espai del Mercat Municipal del Prado. Des de divendres de 17.00 h a 20.30 h i dissabte de 10.30 h a 13.30 h i amb el mateix horari de vesprada que divendres. A més, també acollirà expositors formats per empreses participants i patrocinadores de la cursa. «La cursa té un component lúdic i d'oci important i, a banda, dins de l'espai de Fira Mercat Gandia es poden crear vincles empresarials interessants entre tots els corredors que passen a recollir els dorsals», ha assenyalat Ferrer.

En l'organització d'aquesta cursa també s'ha comptat amb la col·laboració de les falles de Corea i Marqués de Campo-Perú, les quals organitzaran als casals esmorzars per als participants de la cursa. D'aquesta manera, del 4 al 5 de novembre, el treball conjunt entre el Departament d'Esports i de Comerç de l'Ajuntament de Gandia es farà visible a través de la Fira Cursa de les Empreses a fira Mercat Gandia. El diumenge 6 de novembre, treballadors i treballadors d'empreses de la ciutat correran 6,6?km pels carrers de la ciutat per tal de sumar-se al foment de l'esport i els seus valors en l'àmbit empresarial en aquest cap de setmana esportiu a la ciutat de Gandia.

**Balanç Fira del Vi**

La regidora de Polítiques Econòmiques i Comerç, Vicenta Ferrer, ha aprofitat per a donar les dades corresponents a la Fira del Vi celebrada el cap de setmana passat. «Sempre és una temàtica a la qual acudeix molta gent», ha expressat. El recinte de Fira Mercat Gandia va ser visitat per 3905 persones al Mercat Municipal del Prado, del qual un 60% provenien de Gandia; un 36% de la resta de la Safor; i un 4% de fora de la comarca. Les valoracions mostren el grau de satisfacció per part de les persones que han acudit i els expositors participants, ja que ha sigut de 10 per ambdós parts.